હિતેશ અને હેમાલી સુખી કપલ છે. કોઈ વાતની કમી નથી અને કોઈ વાતની બન્ને વચ્ચે તકરાર પણ નથી, પણ હિતેશને ફ્લર્ટ કરવાની બહુ જ ખરાબ આદત છે. હિતેશ પત્નીને સંપૂર્ણપણે વફાદાર છે, પણ બસ, ટાઇમપાસ માટે તે આવાં ગતકડાં કરતો રહે છે. એક વખત હેમાલી બે દિવસ માટે બહારગામ જાય છે અને હિતેશ તેની ફ્લર્ટ-ફ્રેન્ડ એવી મોનિકાને ઘરે બોલાવે છે. મોનિકા ઘરે તો આવે છે, પણ હિતેશના કમનસીબે હેમાલી પણ ઘરે પાછી આવી જાય છે. હવે કરવું શું? મનમાં આવ્યું એ સત્ય અને જીભ પર આવ્યું એ બ્રહ્મવાક્ય. આવા જ કંઈક ભાવથી હિતેશ બચાવ શરૂ કરીને મનમાં આવે એવું ખોટું બોલવા માંડે છે અને હેમાલી એ બધાની ખરાઈ કરવાનું શરૂ કરે છે. બોલાયેલાં જુઠ્ઠાણાંને સાચાં કરવા માટે હિતેશ પણ કમર કસે છે અને પોતાના અસત્યને ઢાંકવા માટે તે ભાઈબંધોને પણ એમાં ઢસડી જાય છે. એક સમયે એવી નોબત આવીને ઊભી રહી જાય છે કે બધાને એવું લાગે છે કે તે સૌકોઈની ગજબનાક ગેમમાં ફસાયાં છે.